**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ՄԱՐՏԻ 1-Ի N 204-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ**

1. **Ընթացիկ իրավիճակը և իրավական ակտի ընդունման անհրաժեշտությունը.**

Վերջին տարիներին ՀՀ կառավարության քաղաքականության առանցքային ուղղություններից մեկն է հանդիսանում բանտային առողջապահության ոլորտում բարեփոխումների իրականացումը: Քրեակատարողական հիմնարկներում գտնվող անձանց առողջության պահպանման և բժշկական օգնության իրավունքների երաշխավորումը դիտարկվում է որպես առաջնային և հրատապ լուծում պահանջող հարցերից:

Կարևորելով նշված ոլորտում բարեփոխումների իրականացման անհրաժեշտությունը և հիմքում ունենալով այն, որ քրեակատարողական հիմնարկներում բժշկական ծառայությունների արդիականացման խնդրի լուծումը մեծապես կախված է քրեակատարողական առողջապահական համակարգի ինստիտուցիոնալ արդյունավետության ապահովման հետ՝ ՀՀ արդարադատության նախարարության կողմից մշակվեց և 2019 թվականի օգոստոսի 15-ին ՀՀ կառավարության հավանությանն արժանացավ «Հայաստանի Հանրապետության կառավարության 2006 թվականի մայիսի 26-ի N 825-Ն որոշման մեջ փոփոխություն կատարելու մասին» ՀՀ կառավարության որոշման նախագիծը (այսուհետ՝ Որոշում):

1. Որոշմամբ **նախատեսվել են առանցքային հետևյալ փոփոխությունները.**

* Կալանավորված անձանց և դատապարտյալների բժշկական օգնությունը և սպասարկումը կազմակերպվելու է **«Քրեակատարողական բժշկության կենտրոն» ՊՈԱԿ-ի** (այսուհետ նաև՝ ՊՈԱԿ) **կողմից**:
* **Կալանավորված անձանց և դատապարտյալներին տրամադրվող արտահիվանդանոցային, ներառյալ շարունակական հսկողության, հիվանդանոցային բժշկական օգնության և սպասարկման ծավալն ու բովանդակությունը համապատասխանեցվել է քաղաքացիների համար նախատեսված՝ պետության կողմից երաշխավորված բժշկական օգնության և սպասարկման ծավալին**: Հատկանշական է, դրա արդյունքում կալանավորված անձինք և դատապարտյալները կցագրվել են քրեակատարողական հիմնարկին տարածքային առումով առավել մոտ գտնվող, լիցենզավորված, արտահիվանդանոցային ամբուլատոր-պոլիկլինիկական բժշկական օգնություն և սպասարկում իրականացնող բժշկական հաստատությանը, որտեղ իրականացվում են նեղ մասնագիտական ծառայությունները, այդ թվում՝ նաև լաբորատոր-գործիքային հետազոտությունները:
* **Դյուրինացվել է կալանավորված անձանց և դատապարտյալների ուղեգրումը քաղաքացիական բժշկական հաստատություններ**՝ այն կազմակերպելով բացառապես բժիշկների կողմից տրված ուղեգրերի վրա, ուղեգրման գործընթացից հանելով լրացուցիչ օղակներին: Ըստ այդմ՝ ուղեգրերի ձևաթղթերը տրամադրվում են ՊՈԱԿ-ին՝ հայտին նախորդող տարվա տվյալներով քրեակատարողական բոլոր հիմնարկներում պահվող կալանավորված անձանց և դատապարտյալների ընդհանուր թվի 70 տոկոսի չափով:
* **Սահմանվել է կալանավորված անձի կամ դատապարտյալի կողմից սեփական միջոցների հաշվին բժշկական օգնություն և սպասարկում ստանալու կարգը:** Միջազգային չափանիշներին համապատասխան՝ նախատեսվել է, որ յուրաքանչյուր կալանավորված անձ և դատապարտյալ իրավունք ունի իր հաշվին և իր ընտրությամբ օգտվելու քաղաքացիական բժշկական հաստատության բժշկի մասնագիտական ծառայություններից՝ անկախ ՊՈԱԿ-ում, ներառյալ քրեակատարողական հիմնարկների տարածքներում տրամադրվող բժշկական օգնության և սպասարկման նույնատեսակ ծառայությունների առկայության հանգամանքից:
* Հիվանդությունների դասակարգման միջազգային (ICD) չափանիշին է համապատասխանեցվել պատիժը կրելուն խոչընդոտող ծանր հիվանդությունների ցանկը՝ այն տարածելով նաև կալանավորումը որպես խափանման միջոց ընտրելուն խոչընդոտող հիվանդությունների վրա և **նշված ցանկը դարձնելով կողմնորոշիչ՝ նախկին սպառիչ ցանկի փոխարեն**:

Հատկանշական է, որ ՀՀ կառավարության 2006 թվականի մայիսի 26-ի N 825-Ն որոշումն իր նոր խմբագրությամբ **ՊՈԱԿ-ի գործունեության համար անհրաժեշտ մայր փաստաթուղթն է:**

Հիմքում ունենալով այն, որ արդեն իսկ առկա էին ՊՈԱԿ-ի փաստացի գործունեության համար անհրաժեշտ նախադրյալները (գործունեությունը կանոնակարգող իրավական ակտերի համալիր, անհրաժեշտ ֆինանսավորում, կադրային հագեցվածությունն ապահովելու համար անհրաժեշտ հաստիքներ, անհրաժեշտ վերապատրաստումներ, դեղորայքային ապահովվածություն, լիցենզավորման գործընթացի համար անհրաժեշտ պայմաններ)՝ **2019 թվականի սեպտեմբեր ամսից ՊՈԱԿ-ը սկսեց ծավալել իր փաստացի գործունեությունը:**

Ներկայում ՊՈԱԿ-ի կողմից տրամադրվող բժշկական օգնությունն ու սպասարկումը բոլոր քրեակատարողական հիմնարկներում հասանելի է 24/7 ռեժիմով: ՊՈԱԿ-ի բոլոր ստորաբաժանումները հագեցած են առնվազն մեկ ընդհանուր պրակտիկայի բժիշկներով, բոլոր ստորաբաժանումներում կա ատամնաբույժ:

**ՀՀ արդարադատության նախարարության, «Քրեակատարողական բժշկության կենտրոն» ՊՈԱԿ-ի և ՀՀ առողջապահության նախարարության սերտ համագործակցության արդյունքում էապես փոխվել է ազատազրկված անձանց մասնագիտական բժշկական օգնություն ցուցաբերելու որակը:** ՊՈԱԿ-ի աշխատակիցները, համաձայն նախապես մշակված ժամանակացույցի, անցնում են անհրաժեշտ վերապատրաստումներ հանրապետության լավագույն ուսումնական բազաներում:

**Նշված համագործակցության արդյունքում բարելավվել է բժշկական ծառայությունների մատուցման որակը, էականորեն կրճատվել է բժշկական օգնության մատուցման ժամանակահատվածը, այդ թվում՝ պետության կողմից երաշխավորված անվճար բժշկական սպասարկման ուղեգրերով: Նախկին ժամանակներում այն կատարվում էր 1-2 ամսում, իսկ ներկայումս այդ ժամանակահատվածը կրճատվել է և կազմակերպվում է 1 օրում:**

«Քրեակատարողական բժշկության կենտրոն» ՊՈԱԿ-ի անձնակազմը հետևողականորեն շարունակում է աշխատանքները մասնագիտական հագեցվածությունը բարձրացնելու և անհրաժեշտ տեխնիկական հագեցվածությունն ապահովելու ուղղությամբ:

Հատկանշական է, որ 2019 թվականի նոյեմբերի 1-ին մեկնարկել է ՀՀ արդարադատության նախարարության և Եվրոպայի խորհրդի կողմից համատեղ իրականացվող Առողջապահության և մարդու իրավունքների պաշտպանության ամրապնդումը Հայաստանի քրեակատարողական հիմնարկներում ծրագիրը, որի շրջանակներում նախատեսվել և իրականացվել են մի շարք թիրախային միջոցառումներ, այդ թվում՝ օրենսդրական գնահատումներ, վերապատրաստումներ, համակարգերի ներդրում, տեխնիկական միջոցների վերազինում, ուղեցույցների մշակում:

Ծրագրի շրջանակներում թիրախավորվել է նաև բանտային առողջապահության ոլորտում հեռաբժշկությունը ներդնելու հնարավորությունը: Ներկայում թվայնացվում է ՊՈԱԿ-ի աշխատանքը, որը թույլ կտա կրճատել վարչարարությունը, ապահովել անձնակազմի թափանցիկ և հաշվետու գործելակերպը:

Վերոգրյալից հետևում է, որ **2019 թվականից սկսած շոշափելի քայլեր են ձեռնարկվել բանտային բժշկությունը ազգային առողջապահական համակարգին մոտեցնելու և ինտեգրման գործնական հնարավորությունները մեծացնելու ուղղությամբ:**

Բայցև պետք է փաստել, որ **ՊՈԱԿ-ի գործունեության և զարգացման այս փուլում ազգային առողջապահական համակարգ ամբողջական ինտեգրման ապահովումը հնարավոր է վերջինիս ՀՀ առողջապահության նախարարության կառավարման ներքո տեղափոխելու միջոցով, որը կնպաստի ավելի սերտ հարաբերությունների ստեղծմանն ու դրանց ամրապնդմանը մեկ տանիքի ներքո:**

**Հատկանշական է, որ դեռևս Հայեցակարգի մշակման փուլում թե՛ միջազգային փորձի, թե՛ միջազգային փորձագետների կարծիքի հաշվառմամբ տրամաբանական էր համարվում վերջնարդյունքում ՊՈԱԿ-ը ՀՀ առողջապահության նախարարության ենթակայությանը փոխանցելը, իսկ ՀՀ արդարադատության նախարարության կազմում գործունեության մեկնարկն ու կայացումը ընտրվել էր որպես անցումային փուլին բնորոշ լուծում, երբ անհրաժեշտ էր ՊՈԱԿ-ը կայացնել որպես Քրեակատարողական ծառայությունից անկախ կառույց և ապահովել ֆունկցիաների անցնցում փոխանցումը ծառայությունից:**

Ուշադրության է արժանի նաև այն, որ.

-Նորվեգիայի բանտային առողջապահական ծառայությունները 1988 թվականից ի վեր հանդիսանում են հանրային առողջապահական ծառայության ինտեգրված մասը և գտնվում է Առողջապահության և Խնամքի ծառայությունների նախարարության պատասխանատվության ներքո, որի հիմնական նպատակն էր բանտարկյալների ապահովումը նույն առողջապահական ծառայություններով, ինչ ընդհանուր բնակչությանը[[1]](#footnote-1):

Ֆինլանդիայում բանտային առողջապահական ծառայությունները կազմակերպվում և ֆինանսավորվում են Ֆինլանդիայի կառավարության կողմից և տրամադրվում բանտարկյալների առողջության ծառայությունների բաժնի կողմից: Բանտարկյալների առողջության ծառայությունների բաժինն անկախ կազմակերպություն է, որն իր հերթին գտնվում է Սոցիալական հարցերի և առողջապահության նախարարության պատասխանատվության ներքո[[2]](#footnote-2):

Ֆրանսիայում՝ 1994 թվականից ի վեր քրեակատարողական հիմնարկներում առողջապահական ծառայություններ մատուցելու պատասխանատվությունը պատկանում է Առողջապահության նախարարությունը: Բժշկական ծառայությունները մատուցվում են քրեակատարողական հիմնարկում նշանակված հիվանդանոցային բժիշկների կողմից[[3]](#footnote-3):

Ելնելով վերոգրյալից՝ անհրաժեշտ է ապահովել ՊՈԱԿ-ի հետագա զարգացումը՝ որպես ազգային առողջապահական համակարգի անբաժանելի մաս:

1. **Առաջարկվող կարգավորման բնույթը.**

Առաջարկվող նախագծով նախատեսվում է ՊՈԱԿ-ի կառավարումն իրականացնող լիազորված պետական մարմին ճանաչել ՀՀ առողջապահության նախարարությանը՝ նպաստելով բանտային առողջապահության ամբողջական ինտեգրմանը ազգային առողջապահական համակարգ:

1. **Նախագծերի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ արդարադատության նախարարության կողմից։

1. **Ակնկալվող արդյունքը**

Նախագծի ընդունմամբ հնարավոր կլինի լուծել բանտային առողջապահական համակարգի՝ ազգային առողջապահական համակարգ ամբողջական ինտեգրման հարցը:

1. **Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագծի ընդունման դեպքում պետական բյուջեի եկամուտների ավելացում կամ նվազում չի նախատեսվում:

1. **Նախագծի ընդունման առնչությամբ ընդունվելիք այլ իրավական ակտերի նախագծերը կամ դրանց ընդունման անհրաժեշտության բացակայության մասին.**

Նախագծի ընդունմամբ առաջանալու է ՊՈԱԿ-ին վերաբերելի ոլորտային համապատասխան իրավական ակտերի նախագծերն ընդունելու անհրաժեշտություն:

1. **Ռազմավարական փաստաթղթերի հետ նախագծի կապի մասին.**

Նախագծի ընդունումը կապված չէ ռազմավարական փաստաթղթերի հետ:

1. Տե՛ս, https://www.ncbi.nlm.nih.gov/pmc/articles/PMC3221636/ [↑](#footnote-ref-1)
2. Տե՛ս, https://apps.who.int/iris/bitstream/handle/10665/336214/WHO-EURO-2020-1268-41018-55685-eng.pdf [↑](#footnote-ref-2)
3. Տե՛ս, https://kce.fgov.be/sites/default/files/2021-12/KCE\_293\_Prisons\_health\_care\_Chapter\_4.pdf [↑](#footnote-ref-3)